राजो बाबू दुनू प्राणी सदिखन उदासीमे डूमल रहैत छलथि । पहिल तँ सए बिघाक खेती सम्हारैमे परेशानीक चलते आ दोसर निःसन्तान हेबाक दर्द । ताहिपर गौआँ सब निःसन्तान कहि घावपर नोन छीट दै । अन्तमे दुनू प्राणी एकटा बचियाकेँ गोद लेबाक निर्णय लेलनि । आब समाजक ठीकेदार सब घुटकाबऽ लागलनि जे जखन दोसरेकेँ जनमलकेँ अपनेलऽ तँ बेटाकेँ अपनैतऽ । बेटीसँ की अचार बनेबऽ । सुनैत-सुनैत राजो बाबूक सबुरक बान्ह टूटि गेलै । ओ भरल चौकपर कहलनि " ई हमर बेटी नै अछि, ई फुलझड़ी अछि । इएह हमर श्राद्ध कर्म कऽ बेटापर आश्रित धर्मकेँ जारि कऽ स्वाहा करत । ई फुलझड़ी बम बनि उड़ा देत बेटा-बेटीक अन्तर । देख लिहअ हमर बेटी दुनियाँमे नाम करत । "
राजो बाबूक चुनौतीकेँ थपड़ी बजा सब स्वागत केलक । 